Na temelju članka 6. stavak 2. Zakona o plaćama u lokalnoj i područnoj (regionalnoj) samoupravi („Narodne novine“ br. 28/10) i članka 30. Statuta Općine Vladislavci („Službeni glasnik“ Općine Vladislavci 3/13, 3/17, 2/18, 4/20 i 5/20 – pročišćeni tekst i 8/20) Općinsko vijeće Općine Vladislavci na svoj 33. sjednici održanoj dana 08. veljače 2021. godine, donosi

**ODLUKU**

**o naknadi za rad općinskog načelnika**

**Članak 1.**

Ovom Odlukom određuje se visina naknade za rad općinskog načelnika (u nastavku teksta: dužnosnika) koji dužnost obnaša bez zasnivanja radnog odnosa.

**Članak 2.**

Dužnosnik koji dužnost obavlja bez zasnivanja radnog odnosa ima pravo na naknadu za svoj rad u iznosu od 2.500,00 kuna neto i isplaćuje se mjesečno.

Naknada se isplaćuje iz Proračuna Općine Vladislavci kao i pripadajući porez i doprinosi.

**Članak 3.**

Rješenje o utvrđivanju naknade dužnosnika iz članka 2. ove Odluke donosi pročelnik Jedinstvenog upravnog odjela.

**Članak 4.**

Ova Odluka objavit će se u „Službenom glasniku“ Općine Vladislavci te stupa na snagu na dan stupanja na snagu odluke o raspisivanju prvih sljedećih redovnih lokalnih izbora za članove predstavničkih tijela jedinica lokalne i područne (regionalne) samouprave te općinske načelnike, gradonačelnike i župane. Stupanjem na snagu ove Odluke, prestaju važiti Odluka o naknadama za rad općinskog načelnika i zamjenika općinskog načelnika („Službeni glasnik“ Općine Vladislavci broj 4/13) i Odluka o naknadi za rad zamjenika općinskog načelnika („Službeni glasnik“ Općine Vladislavci broj 6/17). Zatečeni dužnosnici koji imaju pravo na naknadu po Odlukama koje se ukidaju, imaju pravo na naknadu za svoj rad do isteka tekućeg mandata.

KLASA: 022-01/21-01/01

UR.BROJ: 2158/07-01-21-02

Vladislavci, 08. veljače 2021.

PREDSJEDNIK

OPĆINSKOG VIJEĆA

Krunoslav Morović